**Ministru kabineta noteikumu projekta “Grozījumi Ministru kabineta 2013.gada 3.janvāra noteikumos Nr. 17 “Pievienotās vērtības nodokļa likuma normu piemērošanas kārtība un atsevišķas prasības pievienotās vērtības nodokļa maksāšanai un administrēšanai”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ņemot vērā Pievienotās vērtības nodokļa likumā (turpmāk – PVN likums) veiktos grozījumus, kas Saeimā pieņemti 2015.gada 30.novembrī, un grozījumus, kas Saeimā pieņemti 2015.gada 17.decembrī, ir izstrādāts Ministru kabineta noteikumu projekts “Grozījumi Ministru kabineta 2013.gada 3.janvāra noteikumos Nr.17 “Pievienotās vērtības nodokļa likuma normu piemērošanas kārtība un atsevišķas prasības pievienotās vērtības nodokļa maksāšanai un administrēšanai”” (turpmāk – noteikumu projekts).  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar PVN likumā veiktajiem grozījumiem, kas Saeimā pieņemti 2015.gada 30.novembrī, svītrots PVN likuma 52.panta pirmās daļas 8.punkta “b” apakšpunkts un 25.punkta “b” apakšpunkts, kā arī grozīts 52.panta ceturtās daļas 8.punkts, paredzot, ka ar 2016.gada 1.jūliju ar pievienotās vērtības nodokli (turpmāk – PVN) ir apliekams iedzīvotājiem sniegtais dzīvojamās mājas pārvaldīšanas pakalpojums un dzīvojamo māju uzturēšanas un pārvaldīšanas pakalpojums, kuru saviem biedriem sniedz dzīvokļu īpašnieku kooperatīvs. Tādējādi ir nepieciešams veikt grozījumus Ministru kabineta 2013.gada 3.janvāra noteikumos Nr.17 “Pievienotās vērtības nodokļa likuma normu piemērošanas kārtība un atsevišķas prasības pievienotās vērtības nodokļa maksāšanai un administrēšanai” (turpmāk – MK noteikumi Nr.17), kuros tika noteikta kārtība, kādā atbrīvojums no PVN ir piemērojams dzīvojamās mājas pārvaldīšanas pakalpojumiem.Ar PVN likumā veiktajiem grozījumiem, kas Saeimā pieņemti 2015.gada 17.decembrī un spēkā stājās 2016.gada 6.janvārī, PVN likuma 73.pants tiek papildināts ar apstākļiem, kuriem iestājoties Valsts ieņēmumu dienests izslēdz reģistrētu PVN maksātāju no Valsts ieņēmumu dienesta PVN maksātāju reģistra. Tāpat PVN likums ir papildināts ar apstākli, kuram iestājoties Valsts ieņēmumu dienestam ir tiesības lemt par reģistrēta PVN maksātāja izslēgšanu no minētā reģistra. Tādējādi MK noteikumos Nr.17 ir nepieciešams veikt redakcionālus grozījumus, precizējot atsauces atbilstoši veiktajiem grozījumiem PVN likumā.Līdz šo grozījumu spēkā stāšanās brīdim ir piemērojams MK noteikumu Nr.17 125.2.apakšpunkts un izmantojama 2.pielikuma veidlapa “Iesniegums reģistrācijai Valsts ieņēmumu dienesta pievienotās vērtības nodokļa maksātāju reģistrā” šobrīd spēkā esošajā redakcijā.Noteikumu projekta mērķis ir veikt grozījumus MK noteikumos Nr.17, lai tie atbilstu PVN likumā noteiktajam.Noteikumu projektā ir veikti šādi grozījumi:Atbilstoši grozījumiem PVN likumā, kas Saeimā pieņemti 2015.gada 30.novembrī, svītrots MK noteikumu Nr.17 56., 57. un 58.punkts un grozīts 1.12.8.apakšpunkts.Atbilstoši grozījumiem PVN likumā, kas Saeimā pieņemti 2015.gada 17.decembrī, grozīts MK noteikumu Nr.17 125.2.apakšpunkts un 2.pielikuma “Iesniegums reģistrācijai Valsts ieņēmumu dienesta pievienotās vērtības nodokļa maksātāju reģistrā” C daļas apliecinājuma teksts. |
| 3. | Projekta izstrādē iesaistītās institūcijas | Valsts ieņēmumu dienests |
| 4. | Cita informācija | Regulējums attiecībā uz MK noteikumu Nr.17 1.12.8.apakšpunktā veiktajiem grozījumiem un 56., 57. un 58.punkta svītrošanu stājas spēkā ar 2016.gada 1.jūliju.  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektatiesiskais regulējums skars PVN maksātājus, kas sniedz dzīvojamās mājas pārvaldīšanas pakalpojumu, un tos PVN maksātājus, kuri iesniegs iesniegumu par reģistrāciju Valsts ieņēmumu dienesta PVN maksātāju reģistrā vai iesniegs iesniegumu par reģistrācijas laika Valsts ieņēmumu dienesta PVN maksātāju reģistrā pagarināšanu.Noteikumu projekta tiesiskais regulējums ietekmēs arī Valsts ieņēmumu dienestu. |
| 2. | Tiesiskā regulējuma ietekme uz tautsaimniecību un administratīvo slogu | Tā kā ar noteikumu projektu ir paredzēts veikt redakcionāla rakstura grozījumus MK noteikumos Nr.17, noteikumu projekta 1.1. un 1.2.apakšpunktā veikto grozījumu ietekme uz tautsaimniecību un administratīvo slogu ir atbilstoša grozījumiem PVN likumā, kas Saeimā pieņemti 2015.gada 30.novembrī attiecībā uz PVN piemērošanu dzīvojamās mājas pārvaldīšanas pakalpojumam. Savukārt noteikumu projekta 1.3., 1.4. un 1.5.apakšpunktā veikto grozījumu ietekme uz tautsaimniecību un administratīvo slogu ir atbilstoša grozījumiem PVN likumā, kas Saeimā pieņemti 2015.gada 17.decembrī attiecībā uz PVN maksātāju reģistrāciju vai atkārtotu reģistrāciju Valsts ieņēmumu dienesta PVN maksātāju reģistrā un reģistrētu PVN maksātāju izslēgšanu no minētā reģistra. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības informēšana par plānotajiem grozījumiem attiecībā uz PVN piemērošanu dzīvojamās mājas pārvaldīšanas pakalpojumiem tika nodrošināta, informējot asociācijas un institūcijas (Latvijas Lielo pilsētu asociāciju, Latvijas Namu pārvaldītāju un apsaimniekotāju asociāciju, Latvijas pašvaldību savienību, Ekonomikas ministriju, VAS “Privatizācijas aģentūru”) jau saistībā ar Eiropas Komisijas formālo paziņojumu pārkāpuma procedūras lietā Nr.2014/2233 saistībā ar aktivitātēm attiecībā uz grozījumiem PVN likumā. Saistībā ar šiem PVN likumā veiktajiem grozījumiem plānots veikt komunikācijas aktivitātes, tai skaitā, informējot, kā šie grozījumi skars personas, kas sniedz dzīvojamās mājas pārvaldīšanas pakalpojumu.Savukārt grozījumi PVN likumā, kas Saeimā pieņemti 2015.gada 17.decembrī, tika izstrādāti, lai mazinātu ēnu ekonomiku, veicinātu pareizu un godīgu PVN maksāšanu valsts budžetā, pilnveidotu PVN likuma regulējumu attiecībā uz PVN maksātājiem, kuri uzskatāmi par riska personām likuma “Par nodokļiem un nodevām” izpratnē, tādēļ sabiedrības līdzdalība nenotika. Tomēr saistībā ar šiem grozījumiem PVN likumā informācija tiks publicēta Valsts ieņēmumu dienesta mājas lapā, kā arī ir plānotas Valsts ieņēmumu dienesta komunikācijas aktivitātes. |
| 2. | Sabiedrības līdzdalība projekta izstrādē | Ņemot vērā to, ka ar noteikumu projektu tiek veikti tikai redakcionāli precizējumi MK noteikumos Nr.17 saistībā ar grozījumiem PVN likumā, sabiedrības līdzdalība projekta izstrādē nav nepieciešama.  |
| 3. | Sabiedrības līdzdalības rezultāti |  Nav |
| 4. | Cita informācija | Nav |

*Anotācijas III, IV, V un VII sadaļa -* *projekts šīs jomas neskar.*

Finanšu ministrs J. Reirs

01.02.2016. 10:10

860

I. Vēvere

Finanšu ministrijas

Netiešo nodokļu departamenta

Pievienotās vērtības nodokļa nodaļas

vecākā referente

67095511, Ilona.Vevere@fm.gov.lv